ROZHODNUTIE KOMISIE
z 12. marca 2008,
ktorým sa mení a dopĺňa rozhodnutie 2003/135/ES, pokiaľ ide o plány eradikácie klasického moru ošípaných a núdzového očkovania diviačej zveri proti klasickému moru ošípaných v určitých oblastiach spolkových krajín Porýnie-Falcko a Severné Porýnie-Vestfálsko (Nemecko)
[oznámené pod číslom K(2008) 887]
(Iba nemecké a francúzske znenie je autentické)
(2008/220/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na jej článok 16 ods. 1 a článok 20 ods. 2,
keďže:
(1)
Rozhodnutie Komisie 2003/135/ES z 27. februára 2003 o schválení plánov eradikácie klasického moru ošípaných a núdzového očkovania diviačej zveri proti klasickému moru ošípaných v Nemecku v spolkových krajinách Dolné Sasko, Severné Porýnie-Vestfálsko, Porýnie-Falcko a Sársko (2) bolo prijaté ako jedno z niekoľkých opatrení na boj proti klasickému moru ošípaných.
(2)
Nemecko informovalo Komisiu o najnovšom vývoji uvedeného ochorenia diviačej zveri v určitých oblastiach spolkových krajín Porýnie-Falcko a Severné Porýnie-Vestfálsko.
(3)
Z týchto informácií vyplýva, že klasický mor ošípaných u diviačej zveri bol v určitých oblastiach uvedených spolkových krajín eradikovaný. Preto plány eradikácie klasického moru ošípaných a núdzového očkovania diviačej zveri proti klasickému moru ošípaných nie je potrebné v týchto oblastiach naďalej uplatňovať.
(4)
Rozhodnutie 2003/135/ES by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2003/135/ES sa nahrádza znením prílohy k tomuto rozhodnutiu.
Článok 2
Toto rozhodnutie je určené Nemeckej spolkovej republike a Francúzskej republike.
V Bruseli 12. marca 2008